**การปลูกกล้วยหอม**

1. ชื่อภูมิปัญญาที่ทำการบันทึก คือ การปลูกกล้วยหอม

 เจ้าของภูมิปัญญาที่บันทึก นายจรูญ ขวัญดี

 ที่อยู่เลขที่ บ้านเลขที่ 11 หมู่ 2 ถนน สายยะลา ตำบลสุคิริน อำเภอสุคิริน จังหวัดนราธิวาส อาชีพ ทำสวน

 โทร 089-9785614

2**. ประวัติความเป็นมาของภูมิปัญญาที่บันทึก**

 กล้วยหอมในประเทศไทยมีอยู่ 2 ชนิด คือ กล้วยหอมทอง และกล้วยหอมเขียว ซึ่งมีลักษณะผลคล้ายกัน และขนาดใกล้เคียงกัน แต่จะแตกต่างกันที่ลักษณะของลำต้น และกล้วยหอมเขียวจะสุกรับประทานได้ในขณะที่ผลยังเขียว ส่วนกล้วยหอมทองจะเริ่มสุก และรับประทานได้เมื่อผลเริ่มเปลี่ยนเป็นสีเหลือง แต่โดยทั่วไปเมื่อนึกถึงกล้วยหอมมักจะเข้าใจเฉพาะกล้วยหอมทองดังที่ปลูกอย่างแพร่หลายในชุมชน บ้าน สว. นอก นี้ ผ่านการเรียนรู้ด้วยตัวเองดูจากเพื่อนๆทำเลยจำกลับมาทำเอง ลองผิดลองถูก ตลอดจนมีภาคเกษตรเข้ามาอบรมแนะนำด้วยเลยเกิดการชำนาญในการปลูก สามารถจำหน่ายและถ่ายทอดให้ความรู้กับเพื่อนบ้านได้

**3. จุดเด่นของภูมิปัญญาที่บันทึก**

 กล้วยหอมที่มีการปลูกในปัจจุบัน ทั้งกล้วยหอมทอง และกล้วยหอมเขียว จะมีจุดประสงค์หลักเพื่อการรับประทานผลสุก แต่ทั้งนี้ ก็มีการใช้ประโยชน์จากส่วนต่างๆในหลายด้านด้วยกัน ได้แก่

– ใบตองนำมาห่อขนมของหวานหรือใช้ห่ออาหารทำห่อหมก

– หยวกกล้วยจากต้นกล้วยอ่อนนำมาประกอบอาหาร รวมไปถึงปลีกล้วยหลังการตัดปลีที่ใช้ทำอาหารได้หลายเมนู และสามารถจำหน่ายเป็นรายได้ส่วนหนึ่งได้

– ก้าน และใบ จากการตัดแต่งใบนำมาใช้เลี้ยงสัตว์ โค กระบือ

– หน่อ และลำต้น หลังเก็บเกี่ยวหรือการตัดทิ้งนำมาเลี้ยงหมู

– เปลือกกล้วยหรือผลกล้วยเน่า รวมถึงลำต้น ใช้ทำน้ำหมักชีวภาพ

– กาบลำต้น ฉีกเป็นเส้นๆ ใช้สำหรับรัดสิ่งของแทนเชือก

**4. กระบวนการผลิต**

 **การเตรียมดิน และหลุมปลูก**

 การเตรียมดิน หากเป็นพื้นที่ที่ปลูกครั้งแรกให้ไถพรวนดินให้ลึกประมาณ 30 เซนติเมตร พร้อมกำจัดวัชพืช และตากดินทิ้งไว้ประมาณ 7–10 วัน หลังจากนั้น หว่านโรยด้วยปุ๋ยคอกหรือปุ๋ยหมักในอัตรา 2–4 ตัน/ไร่ แล้วไถพรวนดินอีกรอบ หากเป็นพื้นที่เดิมให้หว่านโรยด้วยปุ๋ยคอกหรือปุ๋ยได้เลย แล้วไถพรวนดินกลบ ทำการขุดหลุมปลูกให้ลึก กว้าง และยาว ประมาณ 445-50 เซนติเมตร มีระยะห่างระหว่างหลุมที่ 2.50×2.50 เมตร ซึ่งจะได้ประมาณ 500 หลุม/ไร่ เมื่อเตรียมหลุมเสร็จให้ใส่ปุ๋ยคอกหรือปุ๋ยหมัก อัตรา 5 กิโลกรัม/หลุม และปุ๋ยเคมีสูตร 15-15-15 อัตรา 200 กรัม/หลุม พร้อมเกลี่ยดินผสม โดยให้ระดับดินสูงขึ้นจนเหลือความลึกของหลุมประมาณ 15-30 เซนติเมตร ขึ้นอยู่กับความสูงของต้นพันธุ์

 **ขั้นตอนการปลูก**

 ให้ตั้งหน่อพันธุ์บริเวณตรงกลางหลุม โดยให้หันรอยแผลของหน่อไปในทิศตะวันตก เพราะเครือกล้วยจะแทงออก และห้อยไปในทิศตรงกันข้ามกับรอยแผลที่ตัดจากต้นแม่ ทั้งนี้ ให้หันหน่อพันธุ์ทุกหลุมในทิศเดียวกัน เพื่อง่ายต่อการจัดการ เมื่อวางหน่อพันธุ์แล้วจึงค่อยเกลี่ยดินกลบ โดยให้ดินกลบส่วนเหง้าสูงประมาณ 15-30 เซนติเมตร แล้ววางฟางข้าวปิดรอบโคนต้น

 **การให้น้ำ**

 ในฤดูฝนไม่จำเป็นต้องให้น้ำหากฝนตกสม่ำเสมอ แต่หากฝนทิ้งช่วงจนหน้าดินแห้ง ควรสูบน้ำเข้าแปลงเป็นระยะ และในหน้าแล้งจำเป็นต้องสูบน้ำเข้าแปลงอย่างสม่ำเสมอ โดยสูบน้ำเป็นประจำเมื่อหน้าดินที่ระดับ 5-10 เซนติเมตร เริ่มแห้ง

 การใส่ปุ๋ย

 • ปุ๋ยคอก ให้ปุ๋ยอินทรีย์ประเภทปุ๋ยหมักหรือปุ๋ยคอก อัตราการใส่ปุ๋ย 3 – 5 กิโลกรัม/ต้น/ครั้ง หรือ ปุ๋ยเคมี อัตราการใส่ปุ๋ย 1 กิโลกรัม/ต้น/ครั้ง โดยใส่ปุ๋ยหลังปลูก 1 เดือน และครั้งที่ 2 ในเดือนที่ 5 หลังปลูก หรือในช่วงก่อนกล้วยใกล้ออกปลี 2-3 เดือน

**5. เทคนิค/ เคล็ดลับ**

 กล้วยหอม หลังจากการปลูกแล้วประมาณ 10-11 เดือน ให้เริ่มเก็บเครือได้ โดยมีระยะหลังปลูกถึงแทงปลี 7-8 เดือน และหลังจากแทงปลีจนเก็บเครือได้ 70-80 วัน โดย 1 เครือ จะมีหวีประมาณ 6 –10 หวี และ 1 หวี มีประมาณ 10 – 16 ผล หรือมากกว่า หากดินมีความสมบูรณ์ หลังจากตัดปลี ประมาณ 70-80 วัน จะเริ่มเก็บเครือหรือผลได้ ทั้งนี้ หากเป็นการส่งจำหน่าย จำเป็นต้องเก็บก่อนผลสุกหรือผลเหลือง ประมาณ 3 วัน ซึ่งนิยมเก็บเวลาในช่วงเช้าตรู่

 กล้วยหอมทองพื้นที่ 1 ไร่ จำนวน 400 หน่อ จะเก็บเกี่ยวได้ประมาณ 80-90% (ขึ้นอยู่กับการดูแล) รายได้เฉลี่ย/เครือประมาณ 70-90 บาท (ในสภาพที่กล้วยสมบูรณ์และได้รับผลเต็มที่)

**6. การถ่ายทอด/สืบทอด**

 มีการปลูกกันอย่างแพร่หลายในชุมชนตลอดจนมีเยาวชนที่สนใจร่วมเข้ากลุ่มและช่วยบำรุงดุแลรักษาต้นกล้วยหอมทองในหมู่บ้าน